На беларускіх канцэртных афішах з’яўляецца спявачка з гітарай – інструментам, які ўспрымаецца выключна як мужчынскі. Вакалістка першых дзявочых беларускіх гуртоў – “Чараўніцы” і “Верасы”, яна спрабавала свае сілы і ў рок-музыцы, выступала з “Сузор’ем” і з Дзінам Рыдам. Шмат у чым дзякуючы Мікуліч увесь Саюз загаварыў пра беларускую эстраду як пра сапраўдную з’яву. На піку папулярнасці “Верасоў” Надзея сышла ў дэкрэт і нават страціла голас, але здолела вярнуцца на сцэну ўжо ў сольным амплуа, выступаючы як з ансамблем, так і ў фармаце а-ля ранні Боб Дылан – гітара ды гармонік.